Verskeie vrae word nou ook oor die ander kultuurskatte in die kantoor van die Vrystaatse premier gevra. Dit sluit ander waardevolle skilderye, persiese matte en kosbare breekware in.
Daar het ook ander skilderye van Pierneef in die premier se kantoor gehang maar dit is nie duidelik wat daarvan geword het en of die skilderye ongeskonde is nie.
Volgens Daily Maverick is Magashule die middelpunt van ’n kriminele ondersoek na die verdwyning van die waardevolle Pierneef uit sy kantoor in Bloemfontein. Die koerant se ondersoekeenheid, Scorpio, het vroeër die week onthul dat die skildery glo vroeër vanjaar uit die kluis van die premier se kantoor verdwyn het. Die saak is reeds by die Valke aangemeld wat ’n ondersoek geloods het. Volgens die koerant se bronne word Magashule direk verbind met die verdwyning van die waardevolle skildery.
Hy sê die skildery het tussen Magashule se persoonlike besittings beland toe hy die premierskantoor in Februarie ontruim het en dat Magashule dit toe as ’n geskenk aan hom gegee het.
Nadat hulle agterdogtig geraak het oor die skildery se herkoms en aan wie dit behoort, het Straus & Co ’n klag van moontlike diefstal by die Valke ingedien.
Magashule is op sosiale media deur verskeie mense uitgeskel. Die voorval is onder meer bestempel as "The Great Art Heist". Die joernalis wat die storie vir die Daily Maverick geskryf het, Pieter-Louis Myburgh, het ook ’n foto van die skildery op Twitter geplaas.
Pierneef se skilderye is reeds jare lank ’n gesogte teiken vir kunsdiewe. In Maart 2005 is ’n Pierneefskildery uit die SABC se hoofkantoor in Johannesburg uit die skildery se raam gesny en só gesteel. Die diewe is later gevang maar die skildery was vernietig.
Verlede jaar het een van Pierneef se skilderye wat nog nooit vantevore gesien is nie, die rekords laat spat toe dit vir meer as R20 miljoen verkoop is tydens ’n veiling nadat die waarde daarvan op tussen ses en agt miljoen rand geskat is. Dit was die tweede hoogste prys wat in daardie stadium vir ’n skildery betaal is wat by ’n Suid-Afrikaanse veiling verkoop is.